LidanRubinov/Halacha-QA huggingface dataset:
שאלה: אמונה, בטחון, מציאות: חובת השתדלות- עד היכן? עד היום אשתי ואני עבדנו והרווחנו סכום מסוים. ייתכן ואשתי תפסיק בקרוב לעבוד, ואז הסכום ירד לבערך 5000 לחודש. יש לנו 3 ילדים, ושאלתי היא האם עלי לקחת עלי עוד עבודה, או שאין צורך בכך. (מיותר לציין ותיכף אסביר למה בכל זאת אני מציין זאת, שעד היום לא חסר לנו כלום. ב"ה כבר 4 שנים, גם כאשר אשתי לא עבדה או ששנינו לא עבדנו הקב"ה דאג ל מזוני שלנו גם לא דרך תלוש המשכורת. אני מאמין שלמצוא עוד עבודה, זו תקיעת ברז שני לחבית כדברי הספה"ק, ושאין שום קשר בין מידת וכמות ההשתדלות לבין הפרנסה שמקבלים, אלא עצם ההשתדלות זה מה שחשוב. למה אני מציין זאת? כיון שעל שאלה ששאלנו פעם עם עיקרון דומה, קבלנו תשובה של להיות ריאליים. ואם זו התשובה גם הפעם, שאלתי היא- כל מה שכתוב בספה"ק, זה סתם איזה משהו נחמד לשיעורי מוסר, אך בחיים אפשר לזרוק הכל לפח?) מראש (סליחה על העזות שבשאלה, אבל כבר הרבה זמן אנחנו כמעט ב משבר בגלל הסתירה שיש אצלנו בין כל מה שלימדו אותנו מגיל 0 ועד היום, שמדברים איתנו על אמונה, אמונה, אמונה, ובטחון ועוד בטחון, אך כשמגיעים למישור המעשי- פתאום הופכים להיות ריאליים ).
תשובה: בספרים הקדושים יש הדרכה שככל שאדם מאמין יותר ובוטח יותר בד' כן הוא זוכה ליותר ברכה מד'. לכן מי שאמונתו חזקה מאד יכול להסתפק בהשתדלות מעטה ויזכה למה שמגיע לו. כמו רשב"י אך רבים עשו כרשב"י ולא עלתה בידם אך מעטים עלתה בידם כי היו במדרגה גבוהה של אמונה. עיין בספר העיקרים ובספר חובות הלבבות בנושא זה כמה צריך להשתדל וכמה צריך לבטוח.
שאלה: היחס בין מחאה ללשון הרע: מהו היחס הנכון בין חובת מחאה ללשון הרע, האם מותר נכון לפרסם מחאה כנגד אדם ספציפי שבהתנהגותו פוגע בציבור?
תשובה: כן, כי זה לאפרושי מאיסורא או למחות על דברים כאלה, זה מותר.
שאלה: לשתות שוקו לפני ברכות השחר: אני בת שירות,ויש לי לחץ גדול בבוקר לפני שיוצאת. האם מותר לשתות שוקו חם לפני אמירת ברכות השחר?
תשובה: כן.
שאלה: זיכוי חילונים: 1) האם מותר לפרסם באתר בית הספר שלי (בהסכמה של ההנהלה כמובן) בקשה מהתלמידים (בית הספר הוא בית ספר חילוני) לקרוא כל יום פרק תהילים אחד למען הצלחת חיילי צה"ל הי"ו, בידיעה ברורה שכולם יקראו את הפרק בלי כיפה? 2) האם מותר לחלק בבית הספר להפיץ באיזור הקניון את העלונים של פרשת השבוע, בידיעה שאנשים יקראו אותם, אבל אחרי זה יזרקו אותם? אני חשבתי על העלונים ראש יהודי, מעייני הישועה, תלמי גאולת עם ישראל?
תשובה: א. אפשר לבקש מהם, בעדינות!, לכסות את הראש. הם יתייחסו לתהילים ביתר רצינות וכובד ראש. אך גם אם לא יכסו יש לאמירת התהילים ערך. ב. לחלק רק עלונים שיש סיכוי שיקרבו אותם לתורה, ולכן עדיפים עלונים שאין בהם שמות ופסוקים, שגם אם ישליכו אותם הבעיה פחות חמורה.
שאלה: מורה שמאלני: אני תלמיד כיתה י"ב, ויש לי השנה מורה לאזרחות שהוא בן אדם שמאולני שפשוט אנטי לכל דבר ימני קשור לתורת ישראל. השיעורים איתו הם פשוט הטפה שמאולנית אנטי דתית, וזה משהו בלתי נסבל מבחינתי. קרה לי כבר מקרים שהתווכחתי איתו באמצע השיעור ותמיד יצאתי מנצח. לאחרונה אמרו לי שיש עם הוויכוחים האלה שתי בעיות: -בוויכוחים האלה הוא תמיד יוצא מושפל, ואז אמרו לי שזה מלבין פני חברו ברבים -אמרו לי שאסור להתווכח עם אפיקורס (אין לי בעיה עם הציון בגרות, אני תלמיד טוב.) מה הרב ממליץ לי לעשות? אני גם חשבתי שאם אסור להתווכח איתו באמצע השיעור, אז פשוט כל השיעור לשתוק להטפה שלו, ואחרי כל שיעור ללכת אליו לדבר איתו ולשאול אותו למה הוא עד כדי כך שונא דתיים? כלומר, לעשות לו גם כן מעין הטפה ימנית דתית, אבל בדרכי נועם, בלי לפגוע בו. נ.ב: שמעתי שאסור לרשום את המילה שמאל ככה וצריך ככה: שמאול כי זה כמו הסטרא אחרא, האם זה נכון, ומה דעת הקבלה הדעה המחמירה על כך? ועוד שאלה, כיצד הרב ממליץ לרשום את המילה איסלאם ככה: איסלאם או ככה: אסלם?
תשובה: יותר נכון שתפנה אל המורה באופן אישי ותשאל אותו מדוע הוא חד צדדי, ולמה הוא פוגע בציבור שלם, ואתה מבקש שישנה את הגישה שלו וידבר בכבוד על כל זרם. ואם הוא אינו מסוגל לכך תבקש הסכמתו לחוות דעתך השונה בכל פעם שהוא משמיע דעות שמאלניות.
שאלה: קידוש של שבת: 1) לפי תוס (פסחים דף קו) המובא בבית יוסף (סימן רעא) שלמרות שהשתיה לא מעכבא (אצל שאר אנשים) צריך שלא יהיו פגומים וכן בשוע פסק. א. האם צריכים שיעור רביעית? ב. אם לא למה דווקא ענין שלא צריך פגומים הרי זה לא מעכב? ג. בשו"ע פסק שאם לכל אחד יש כוס לא צריך לחכות למקדש האם בזה צריך שיעור, האם זה כמו תוס הנ"ל? יש תוס אחר בפסחים קה: ד"ה "שמע מינה" שצריך לשתות מכוס שיש בו רביעית. לכאורה גם לאנשים אחרים צריך כוס עם שיעור? 2. לפי הרא"ש המובא שם, אם הכוסות פגומים צריך לשפוך מכוס של ברכה שפני שהמקדש שותה ולכאורה זה הפסק, זה לא מעכב? 3 למסקנה מה עדיף לעשות במשפחה, וכשיש אורחים, ולמה? (אם אפשר סדר עדיפויות) א. שישתו כולם מכוס של המקדש (לכאורה יש בעיה של פגום אבל תרצו כולם נקרא המקדש ואז אין בעיה) ב. לתת לכל אחד כוס (האם צריך עם שיעור) לפני הקידוש. (האם גם לתת לאשתי לפני הקידוש) ג. לשפוך אחרי הקידוש לפני שהמקדש שותה.
תשובה: : 1. א. לגבי הצורך בשיעור רביעית בהידור שאחרים ישתו הביא המ"ב רע"א, ס"ק נ"א  שיטת תוס' כדעה יחידית שיש ענין שיהיה רביעית. ב. הענין של שתית רביעית זה ענין של חשיבות של הכוס ומספיק לפי דעות שאר השיטות שרק מי שמקדש יהיה בפניו כוס חשוב. האחרים רק צריכים לטעום הראות את החיבה לכוס של ברכה. ג. אם רוצה לשתות לפני המקדש צריך שיהיה שיעור. 2. כל שפפיכה שהיא לצורך הקידוש אין בה הפסק. 3. אם יש בפני המקדש כוס גדולה שגם אם ימזוג לכוסותיהם ישאר לו רביעית יכול למזוג לפני שהוא שותה. אולם הכוס שבפניו מצומצמת אזי ישתה הוא מהכוס מלא לוגמיו ואח"כ יוסיף על כוסו עוד יין וימזוג בפניהם. אם המסובים שמים לפני כל אחד כוס לא מפורש האם צריך שיהיה רביעית בפני כל אחד כדי שיחשב כוס של קידוש.ויתכן שכל הכוסות הקטנים מצטרפים לכוס המקדש.לכן אם לא מוזגים כוס שיש בה רביעית לפני כל אחד אזי ישתו מכוס של המקדש. ואם בשעת הקידוש הכוס של ברכה מסובבת בכוסות הקטנים יתכן שודאי נחשב כחלק מכוס של ברכה.
שאלה: קשה לי עם הפרידה מהחבר: אני וחבר שלי כמעט שנה ביחד יצאנו 11 חודש, ומשום מה בחודש האחרון משהו השתבש בקשר שלנו אנחנו מתווכחים הרבה נפרדים כל יומיים הוא מתחיל לסתיר ממני דברים ולשקר אותי, ועם כל זה יש בינינו אהבה אחד אוהב את השני ואני החלטתי שאני רוצה להפסיק עם זה וביקשתי ממנו להיפרד ואני מרגישה רע עם זה אני לא מפסיקה לחשוב עליו ואני חושבת שאנחנו מושלמים ביחד אבל משהו לא מסתדר בתקופה האחרונה מה ניתן לעשות?
תשובה: מריבות לא פורצות סתם, כנראה משהו קרה. או ביניכם או בינו לבין עצמו או בינו למישהו אחר. במקום לריב צריך לנסות לברר מה הגורם למריבות. מסתבר שיש גורם אחד לכולן. מכל מקום הסתרת דברים אחד מהשני ושקרים הם סימן לא טוב. מערכת יחסים בין בני זוג צריכה להיות גלויה ופתוחה. אם יש משהו להסתיר - יש גם ממה לחשוש. אינני יודע אם הדברים שהוא מסתיר הם הסיבה למריבות, אבל צריך לדעת שהם לא יעלמו כשתחזרו. ולכן צריך לשים את הדברים על שולחן, בשיחה גלויה. אם גם הוא מעוניין לחזור אליך, ומוכן לפתחו הכל, ומכאן ואילך יחזור המצב לקדמותו, בלי להסתיר ולבלי לשקר. מה טוב. ואם לא - צריך להשלים שזה לא הוא. זה לא פשוט, אבל ככל שתשלימי מהר יותר כך תתפני מבחינה רגשית להכיר אחר ולהנשא לו. בהצלחה.
שאלה: בית הכנסת כמקום לפגישות כלליות: האם מותר או ראוי להשתמש בבית הכנסת לישיבות כלליות, לדוגמא ישיבת ועד שכונה? האם זה תלוי ברמת הנימוסים של הנוכחים?
תשובה: בדרך כלל לא ראוי שבית כנסת יהפך למקום התכנסות לדברים שבחול אלא אם זה לצורכי מצווה. אפשר לומר שאם זה ביישוב שדנים על צורכי ציבור, בדוחק מותר, אבל אם הנוכחים לא מתנהגים ר ובנימוס או לא בצניעות הראויה, ברור שזה לא תואם את קדושת המקום. לכן במקרה כזה יעשו את זה בעזרת נשים, שלדעות מסוימות אין קדושת בית כנסת בעזרת נשים.
שאלה: דיני יחוד אצל החמות: 1. אני גר כעת באופן זמני אצל ההורים של אשתי האם יש בזה בעיה? 2. מצד דיני יחוד, האם מותר לי להשאר לבד בבית עם גיסתי או עם חמותי- כשהדלת סגורה אך לא נעולה? 3. אם דלת שאינה נעולה עדיין מהוה בעיה, האם יועיל שחמותי נמצאת בעיר ויכולה להגיע הביתה? 4. האם מותר להתיחד עם חמותי ובתה (גיסתי) יחד? אודה לרב על תשובתו.
תשובה: 1. יש בעיית ייחוד עם החמות כמו עם כל אישה. מותר אם בעלה נמצא בעיר או אם הדלת לא סגורה וכו' לפי כללי הייחוד. 2. לפי הרשב"א זה לא נקרא ייחוד. 3. אם בעלה בעיר, אינו נקרא ייחוד. 4. אסור. לגבי התייחדות סב עם נכדתו   כמו שאב יכול להתייחד עם ביתו, הוא יכול להתייחד גם עם יוצאי חלציו. הב"ח באבן העזר אומר זאת מפורשות.
שאלה: תפלת עננו לגשמים: בהתחלת החורף הודיעה הרבנות הראשית שיש להוסיף תפלת עננו בורא עולם (לגשמים) בשומע תפלה. בינתיים היו מספר ימי גשם. שתי שאלות בנדון: (1) מתי יש להפסיק (לגמרי) לומר את התפלה? (2) האם יש להגיד תפלת עננו בשעה ו או ביום שיורד גשם?
תשובה: 1. למרות שהיו מספר ימי גשם החסר הוא כל כך גדול, ודאי שצריך להמשיך לומר את התפילה. צריך להמשיך לומר עד שתרד הכמות השנתית הרגילה באותו אזור אף על פי שיש חוסר של כמה שנים. 2. כן.
שאלה: לשמוע בקול חכמים: מה המקור לכך שצריך לשמוע בקול חכמים ומי עונה על ההגדרות של חכם ואיפה זה כתוב? (איפה בתורה ה מגדיר מי הוא חכם?)
תשובה: השאלה היא שאלה נכונה. הרמב"ם בהלכות ממרים, מסביר שמה שכתוב בתורה בפרשת זקן ממרא, "לא תסור מן הדבר אשר יגידו לך ימין ושמאל", זה לא רק במה שנוגע לפרשנות תורה שבעל פה על המצוות הכתובות בתורה אלא גם מה שחכמים הנהיגו, מה שהם תיקנו ומה שהם גזרו, הכל מקבל את הגיבוי של "לא תסור". זאת אומרת שכלל ישראל מחויבים להשמע לסנהדרין הגדולה, שכמו שהרמב"ם כותב, הם עמוד התורה. התורה ניתנה לנו על דעתם. מי שמזלזל במה שחכמים אומרים ולא שומע להם עובר על "לא תסור". התורה צוותה לנו לשמוע מה שהסנהדרין אומרים, וגם על דברים של דרבנן הם מקבלים את הגיבוי של התורה. קיימת גם שיטת הרמב"ן ולא נאריך.
שאלה: שמיעת קדיש בחזרת הש"ץ: 1. כשאני עדיין בתפילת העמידה והחזן אומר קדיש, מתי אני עוצר ומכוון, מתחילת הקדיש ועד דאמירן בעלמא או שרק מהחלק של "יהא שמה רבא." ועד דאמירן בעלמא? 2. ראיתי בקיצור שולחן ערוך של הרב מרדכי אליהו שיש הבדלים בין אשכנזים לספרדים בנוגע לעצירה וכוונה בשמיעת קדיש באמצע תפילת עמידה. השאלה היא, האם יש הבדל בין אשכנזים לספרדים בהפסקה הנ"ל?
תשובה: 1. רק "אמן יהא שמיה רבא". תמתין ותכוון מה שאומרים, ויש לנו כלל "שומע כעונה", לומר, "שומע כעונה" נחשב כאילו הוא ענה אבל לא נחשב כאילו הוא דיבר ועשה הפסקה באמצע שמונה עשרה. אנחנו פוסקים כמו שיטת רש"י (בסוכה דף לח) ששומע כעונה נחשב כאילו הוא אמר ויצא ידי חובה, אבל לא נחשב כאילו הוא דיבר והפסיק. 2. אני חושב שלא, כי עד כמה שזכור לי כולם פוסקים כמו שיטת רש"י בזה.
שאלה: מצקת בשרית למרק פרווה וכוס זכוכית: 1) מרק פרווה שמבושל בסיר פרווה, אך המצקת היחידה שיש היא בשרית (אך היא איננה בת-יומה). האם מותר להגיש בארוחת ערב את המרק ע"י המצקת אל קערות חלביות? 2) האם לאשכנזים מותר להשתמש באותה כוס זכוכית הן לשתייה חמה חלבית (קפה,שוקו) והן לשתיית פרווה בתוך ארוחה בשרית, כשכמובן מנקים היטב את הכוס בין לבין?
תשובה: 1. כן, אני חושב שזה נ"ט בר נ"ט, זה שום דבר. 2. כן, אם היא נקייה והיא מזכוכית וזה לא חום שיכול להפליט או להבליע, זה שום דבר.
שאלה: שאלות כלליות: א.האם מותר לסמן ולכתוב דברים בגמרא? ב. לי ולחברי יש בדיחה קבועה שכל פעם שהם אומרים לי משהו רע כזה בצחוק אני משיב להם "אחותך" בצחוק האם זה נקרא לשון הרע אם כל אחד שאני אומר לו את זה יודע שאני משיב לו בצחוק גמור?
תשובה: הערות וסימנים שעוזרים להבין את הגמרא - מותר לכתוב. ביחס לבדיחה - זה לא סגנון ראוי, עדיף להגיב ביותר נחמדות.
שאלה: למה ה  חכה 1700 שנה עד שיפיצו את הקב"ה?: אברהם אבינו היה הראשון שהפיץ את הקב"ה ואת האמונה ב-ה. אומרים שאברהם אבינו חי כ-1700 שנה לאחר בריאת העולם. רציתי לדעת למה הקב"ה חכה 1700 שנה עד שיפיצו אותו ולא ברא את אברהם אבינו מוקדם יותר כדי שיפיצו אותו יותר מוקדם?
תשובה: אברהם אבינו לא היה הראשון שעבד את ה'. לפניו היו רבים שהאמינו באל אחד ועבדו אותו, מאדם הראשון ובניו שהביאו קרבן לה' ועד נח ובניו, ובעיקר שם ועבר שהיו גם תלמידי חכמים היושבים ומלמדים תורה בישיבה. האמונה באל אחד קדמה לעבודת האלילים, ומתחילה היו כל בני אדם הראשון עובדי ה' רק בדורות מאוחרים יותר התחילה להתפשט עבודת האלילים. מכל מקום החידוש הגדול של אברהם אבינו אינו בזה שיש להאמין בה', אלא שאת האמונה בה' צריך להנחיל לאומה שלמה. מטרתו של אברהם אבינו ושל שאר האבות הייתה להקים אומה שהיא עובדת את ה'. מפני שלא מספיק שיחידים, רבים ככל שיהיו, יעבדו את ה' אלא צריך שגם אומה שלמה תעבוד את ה'. וממנה יראו שאר האומות וילמדו את דת האמת. אמנם עד זמנו של אברהם עדיין לא הוכשר העולם לקבל את השפעתו הברוכה של אברהם, ובטח לא של אומה שלמה שתעבוד את ה'. רק במעמד הר סיני הגיע העולם למדרגה כזו שיכולה להיות בתוכו אומה שהיא עובדת את ה' וקוראת לכולם לעבודת את ה' יחד.
שאלה: ברכות השחר תוך כדי נסיעה: האם מותר לברך את ברכות השחר בדרך לבית הכנסת בזמן הנהיגה?
תשובה: בזמן הנהיגה הייתי אומר שלא, כי האדם צריך להתרכז ונדרשת מהנהג ערנות מרבית. אדם יכול לברך תוך כדי הליכה, משום שההליכה היא אוטומטית והאדם לא צריך להתרכז כמו בנהיגה שדורשת ריכוז מלא של האדם. גם בנסיעה כשאדם רוצה להגיד תפילת הדרך, אני חושב שהוא צריך לעצור.
שאלה: כיבוס קרוקס בשבת: האם כאשר התלכלכה לי נעל של קרוקס יהיה מותר לשטוף אותה בדרך של כיבוס או שמא בדומה לנעל עור הדבר יהיה אסור שמא הקרוקס סופג?
תשובה: זה לא סופג ולא שייך בו כיבוס זה משהו חיצוני.
שאלה: בדיקת כרוב אורגני: איך בודקים כרוב אורגני?
תשובה: כרוב אורגני הוא ככרוב רגיל, (רק שיש בו הרבה יותר חרקים). צריך לשטוף היטב ולשפשף את העלים בספוג, ובייחוד בין קפלי העלים, ולחזור ולשטף. ואז אפשר לאכול. בברכת התורה והארץ הרב יהודה הלוי עמיחי
שאלה: תפילה במניין לפני הנץ: מה עדיף, להתפלל במניין לפני הנץ או להתפלל ביחידות בנץ? הכוונה למשהו חד-פעמי ולא קבוע.
תשובה: אם אדם מתפלל בתדירות בנץ (תפילת ותיקין), עדיף תפילה בנץ מאשר עם הציבור, אבל אם זה באקראי, עדיף שיתפלל עם הציבור קודם, מאשר בנץ ביחידות.
שאלה: קבלת תענית בימי השובבי"ם: 1. צריך לקבל על עצמי תענית במנחה שלפני שני וחמישי בימי השובבי"ם? 2. אם כן, צריך לקבל גם על תענית עד חצות? 3. צריך לקבל גם על תענית דיבור? 4. אם במשך 3 שנים ברציפות התענתי כל שני וחמישי בימי השובבי"ם, זה נקרא ונדר ואפשר להפסיק רק אם אני עושה התרת נדרים או לא?
תשובה: 1. אני חושב שכן, הרי זה לא ממש תענית ציבור שכולם צמים אותה. תענית ציבור ממש   לא צריך, אבל פה לא כולם צמים אלא רק בודדים חסידים גדולים. 2. כן. 3. לא. אגב תענית דיבור, זה לא מוזכר שאנשים יקבלו שלא לדבר, יש קהילות שנהגו כך בחוץ לארץ. 4. תעשה התרת נדרים אם אינך ממשיך.
שאלה: שרות צבאי כחתן : בימים אלה נחשפתי לתופעה של בחורים שהם חתנים טריים שמשרתים בעזה ולוקחים חלק פעיל בלחימה, אפילו כאלה שעוד לא עברו שבוע מיום חתונתם?!. ואם איני טועה אז רובם באים מהמגזר הדתי לאומי. איך הרבנים מתייחסים לכך, לאור ההלכה המפורשת להיות נקי שנה לביתו ולשמח את אישתו? נראה לי קצת מוזר ההחלטה איזו הלכה חשובה יותר ואיזו פחות. מצטערת מראש אם השאלה נשמעת קנטרנית אבל זה באמת מצריך תשובה.
תשובה: השאלה נכונה, אבל ההסבר פשוט: הדין הזה, שמי שנשא אישה משחררים אותו ודינים נוספים, אמורים במלחמת רשות אבל לא במלחמת מצוה. פה אנחנו נמצאים במצב שהרשעים האלה מתנכלים לישובים שלנו בדרום, והיו מוכרחים לצאת כדי לבער את הרשעות הזו. זו מלחמת מצוה כמו שהרמב"ם אומר: "עזרת ישראל מיד צר שבא עליהם". לגבי מלחמת מצוה יש ביטוי בח : "הכל יוצאין, אפילו חתן מחדרו וכלה מחופתה". הפטור לחתן הוא רק במלחמת רשות.
שאלה: המבול: לאחרונה עלתה בי שאלה שדי מעסיקה אותי - לאן נעלמו כל המים לאחר המבול? הרי כנראה שהיו המון מים אם הם גרמו לחורבן מסויים של העולם, האדמה לא יכולה לספוג כ כ הרבה מים. מה קרה לכל המים האלו?
תשובה: המבול כולו הוא תופעה על טבעית, ניסית. הרי גם הצפת עולם מלא היא נס, שכן מניין הגיעו כל המים הללו? אלא שהכל היה שם בדרך נס, וכשם שהם ירדו בדרך של נס, הם נספגו באדמה או התאדו או זרמו לים והכל בהשגחת הקב"ה, שרצה בניין הארץ. מכל מקום תהליך התייבשות הארץ לקח יותר משנה, שהוא זמן ארוך מאוד.
שאלה: טבילה לאחר מקרה לילה: אני בן 15 בגיל ההתבגרות. אני לומד תורה לפעמים, מברך תמיד לפני האוכל, קורא קריאת שמע בוקר וערב כל יום ומודה להשם שאני עושה את הפעולות האלה אבל תמיד היצר הרע עושה לי דווקא. בגיל ההתבגרות ההורמונים משתוללים ולפעמיים אני בעל קרי וכשאני בעל קרי אני לא יכול לקרוא שמע ישראל ולא ללמוד תורה, ותמיד שזה קורה אני מצטער על ממש. בבקשה איך עושים שאני אהיה טהור לאחר מכן ושאני אוכל לקרוא שמע וללמוד תורה. אני מתחנן ממך תעזור לי. שמעתי פעם בשיעור שמי שבעל קרי צריך לעשות טוש עם מים פושרים על הראש במשך 5 דקות במקום מקווה, זה נכון? בבקשה, אם אתה יכול לספר לי קצת יותר על בעל קרי אני אשמח.
תשובה: בעל קרי מותר בתלמוד תורה ותפילה ויכול לקרוא את שמע. אמנם עזרא גזר על בעלי קריין שלא ילמדו תורה ולא יתפללו עד שיטבלו, אך כבר נתבטלה אותה גזירה. וזה לשון השולחן ערוך (אורח חיים סימן פח סעיף א): "כל הטמאים קורין בתורה וקורין ק"ש ומתפללין, חוץ מבעלי קרי שהוציאו עזרא מכל הטמאים ואסרו בין בד"ת בין בק"ש ותפלה עד שיטבול, כדי שלא יהיו ת"ח מצויין אצל נשותיהן כתרנגולין. ואח"כ בטלו אותה תקנה, והעמידו הדבר על הדין, שאף בעל קרי מותר בדברי תורה ובקריאת שמע ובתפלה בלא טבילה ובלא רחיצה דתשעה קבין, וכן פשט המנהג". ולכן גם אם קורא מקרה כזה אסור לבטל בגללו תפילה וקריאת שמע ותורה, אלא להמשיך להתפלל וללמוד. אמנם מנהג חסידים ואנשי מעשה לטבול במקוה אם ארע להם דבר כזה או לשפוך על ראשו המקלחת ט' קבין שהם כ 12- 13 ליטר מים, ולהטהר. וגם למנהגם אין לבטל בגלל זה תפילה לתלמוד תורה.
שאלה: כיצד לומדים דיינות: אני כרגע בשיעור ב בישיבה גבוהה והנני מעוניין ללמוד בעתיד דיינות, וישנם לי מספר שאלות. 1. איזה הכנה הכי טובה עדיף לי ללמוד לקראת לימודי הדיינות להעמיק בעיון או שמא ללמוד גמרא פשט רש"י (ועוד הרבה תוספותים) של המסכתות של לימודי הדיינות דהיינו 3 הבבות,סנהדרין, גיטין וכו (מסכתות אלו לומדים במסגרת ישיבה גבוהה)? 2. איזה ספרים לומדים בלימודי הדיינות? האם פותחים גם ראשונים ואחרונים? 3. כידוע לימודי הדיינות נמשכים כ-8 האם ישנה סיבה שלא מצד הלומד שבגללה לאחר 8 שנים הוא לא יקבל תעודת דיין? איך מתבצעים המבחנים? 4.כאמור אני בשיעור ב כידוע לימודי הדיינות נמשכים כ-8 שנים לכן האם עדיף לי להתגייס בסוף שיעור ג לשנה וחצי צבא ובכך להתחיל את הלימודים בסביבות אמצע שיעור ה או להתגייס בסוף שיעור ד ובכך להתחיל בסביבות אמצע שיעור ו? האם זה קריטי ללמוד כמה שיותר לפני שמתחילים את לימודי הדיינות? 5. לאחר שאדם קיבל תעודת דיין מה הם הסיכויים להתמנות להיות דיין? והאם צריך לחכות שנים הרבה בשביל כך? 6.אדם יכול להתחיל מתי שהוא רוצה את לימודי הדיינות או שבכל הכוללים יש מועדים משלהם שהם פותחים מחזורים חדשים? דהיינו האם אפשר להכנס לכולל דיינותשכבר לומדים בו כמה שנים? 7. איזה כוללים הרב ממליץ? 8.האם צריך להשקיע בכך במשך 8 שנים 3 סדרים? 9. היום בבתי דין כאשר בא לפניהם מקרה האם במקום הם פוסקים את הדין או שמא הם מדיינים אח"כ במקרה ואז פוסקים את הדין? 10.מהם המסכתות שכוללות את לימודי הדיינות?
תשובה: ראשית נקדים, שהעצה הכי טובה היא לשאול את ראש הישיבה שלך או הר"מ שלך אשר מכירים אותך את כישוריך כח הרצון שלך וממילא יכולים לנתב אותך במעלות התורה והיראה על הצד הטוב ביותר! 1. ההכנה הטובה היא רצינות ואחריות! רצינות בכל מה שאתה לומד בישיבה, לימוד בקיאות והיקף-ברצינות של הבנה ושינון. לימוד עיון ברצינות בהעמקה וסידור השיטות בהבנת הסוגיא הנלמדת. לימוד אמונה ומחשבה בהעמקה וסדר ומכל זה לצאת עם אחריות על ידיעות התורה שרכשת. ליצור מחזור של חזרות בצורה מתוכננת ויסודית אך לא לעשות זאת מתוך לחץ,לדעת להכיר את יכולותיך והכוחות שבך על מנת שלימוד זה יביא לבריאות ושמחה לך,ושיקרין גם על הסובבים אותך. 2. על מנת להיות ת"ח עליך לעסוק בש"ס עם ראשונים לדייק בדבריהם להעמיק בסברותיהם לאחר מכן ללמוד טור וב"י ואז שו"ע ונושאי כלים. נושאי הכלים עסקו בחידוד דיברי השו"ע והבנתם ומכח זה גם חזרו לעיין בש"ס ובראשונים ע"מ לברר את הבנת הפסיקה מתוך הסוגיה בש"ס, לכן זהו מכלול שקשה לנתקו למרות שזו דרך לא קצרה אך אמיתית. 3. מבחנים אינם מטרה! הם כלי עזר ללמוד בשקידה ולקבל אחריות על הידיעות בתורה שרכשת מתוך שינון וחזרה הם עוזרים אך אל לנו להתבלבל ולאבד את הפרופורציות הנכונות. וממילא אין צורך כ"כ לעסוק בשלב זה בפרטי מערכות המבחנים שקיימות כיום במחלקת בחינות שע"י הרבנות הראשית. 4. אכן צריך השקעה ושקידה בתורה ומי שרוצה להיות אחד מנושאי התורה צריך לדעת שזה עול שיעסיק אותו רוב שעות היממה. 5. בעזרת ה' תתקדם ותתעלה במעלות התורה וכשיגיע הפרק של הלימוד בתוכנית זו או אחרת אוכל לנסות לעזור לך בבחירה.
שאלה: שימוש בכלי מטבח לאחר אוכל טרף: 1. האם מותר להשתמש במיקרוגל שחיממו בו אוכל טרף? האם זה משנה אם האוכל היה מכוסה? 2. והאם מותר להשתמש בכלי שאכלו בו אוכל טרף קר לאחר שטיפה-לכתחילה?
תשובה: 1. כן לאחר שינקו היטב את המיקרוגל וידליקו אותו לחמם מים וכדו'. 2. כן.
שאלה: הלכות דרבנן חובה?: רוב ההלכות הם מדרבנן. שאלתי, בשר או עוף שאכלתי ואני רוצה לאכול לאחר 3 שעות בסעודה חלב. לא ביחד, וכמו שאמרתי לאחר 3 שעות. אם אכלתי אני אענש בידי שמיים? והרי מדאורייתא מותר, אז אני אענש או שלא עברתי עברה לאלוקים? וכמובן על כל דבר אחר שמדרבנן שהוא לא בעיה שאם אעבור עליו יהיה ספק או סכנה שאעבור דאורייתא. מבקש תשובה נאותה וחד משמעית וממש אמיתית אפילו אם אפשר עם אסמכתא כל שהיא,
תשובה: מצוות שקבעו חכמים, מצוות מדרבנן, מחייבות בדיוק כמו כל מצווה אחרת, ורצון ה' שנעשה אותם, שהרי הקב"ה עצמו נתן כוח ביד חכמים לקבוע תקנות וסייגים ולחדש מצוות, וציווה אותנו לא לסור ימין ושמאל מכל אשר יורו לנו. ואע"פ שיש הבדל בין מצוות מדאורייתא לבין מצוות מדרבנן בענייני ספקות עוד, אין הבדל ביניהם מצד החיוב לעשותם. (הדברים התבארו באריכות ברמב"ם, בהלכות ממרים). ואכן כל מי שעובר על מצווה מדרבנן, נוגע גם באיסור תורה לעבור על דברי חכמים. ומכל מקום בדוגמה שנתת, לא תענש, כיון שיש דעות שכך הוא הדין לכתחילה, להמתין שלוש שעות בין בשר לחלב, ויש אומרים שעה אחת. וכל מקום שאדם נוהג על פי דעת פוסק מפורסם או מנהג שנתקבל בעם ישראל, בדיעבד יש לו על מי לסמוך, ואין הדבר נחשב לו לחטא.
שאלה: רב שטעה בהלכה : יש אצלי שעורי תורה והרב שנותן לנו השעורים בהלכה מידי פעם אומר דברים בעל פה ולפעמים קצת טועה. היום שלחתי הודעות לפלאפון שלו והסברתי לו באיזה עמוד ובאיזה גמרא ומפרשיה ההלכה נמצאת וכי הוא טעה לצערי. הוא כנראה כועס עלי ולא עונה לי ואף לא חוזר אלי לאחר הודעתי. האם טעיתי ולא הייתי צריך לומר לו את ההלכה האמיתית? והאם להחליף רב לשיעור שבביתי? דעתי שכן צריך להחליף רב. הייתי מבקש את דעת כבודכם בקשר לעניין.
תשובה: אם לדעתך הרב טעה אתה יכול להעיר לו בצורה של שאלה כגון למדנו כך וכך וכדו', ואם הרב מבין שטעה אז מבין, ואם לא אז לא. ודרך אגב יתכן והרב באמת לא טועה, אלא הוא סבור אחרת ממה שאתה ראיתה. ואם הציבור רוצה להחליף את הרב שאומר את השיעור הציבור רשאי לעשות כן.
שאלה: תרומה לבית הכנסת בחשבון הבנק: וועד בית הכנסת החליט שכספיי העליות לתורה ישולמו ע"י העולים לתורה לחשבון בנק של בית הכנסת. אבל הבנק לוקח ריבית (או עמלה) וזה לא הסכום שאני התחייבתי לבית הכנסת, הואיל ומורידים לי עמלה ולוקחים את זה לטובת הבנק - מה עושים?
תשובה: העמלות אינם חשובות, אתה נותן את הסכום לבית הכנסת, ורשאי וועד בית הכנסת להחליט שהוא נותן למישהו לנהל את הכסף (הבנק במקרה הזה).
שאלה: קשר בגיל יחסית צעיר: אני בן 17, בכיתה י"א בישיבה תיכונית. יצא לי להגיע לקשר עם בחורה ילדה בערך בגילי. נוצר ביננו מן קשר, שאני עכשיו לא יודע מה לעשות איתו. היא ממש צדיקה, ואני רואה אותנו דיי מתאימים, אולי כדאי לשמור על הקשר ב"אש חלשה" לעוד כמה שנים? אולי כדאי בכלל לנתק?
תשובה: קשר בגיל כל כך צעיר לא יכול להתפתח בצורה נכונה הן בגלל חוסר הבשלות שהנער והנערה צעירים לקשר זוגי אמיתי, והן מפאת התקופה הארוכה שהקשר יצטרך להמשך מבלי יכולת להתממש בצורה בריאה ומלאה. קשר בין בני אדם הוא לעולם דינמי וחי, ואינו עומד במקומו, וכאשר הוא אינו יכול להתפתח לכיוונים נכונים ורצויים, הוא פונה לכיוונים שאף אחד לא רצה אותם מלכתחילה. הבעיה היא שלאורך זמן (וקשר לא בריא כזה חייב להמשך הרבה זמן) משאיר משקעים גדולים בנפש (בעיקר אצל הבת אבל גם אצל הבן), משקעים שאחר כך מפריעים לבנין זוגיות טובה ובריאה, בגיל מבוגר יותר, גם אם אותם בני זוג נשארים יחד, וקל-וחומר אם נפרדו וכל אחד מהם מצא לו בן בת זוג אחרים. ודי לחכימא. הנטייה (לפעמים נטייה הלא מודעת) של בני הזוג בקשר כזה, היא לפצות את עצמם על כך שהזוגיות שלהם אינה היכולה להגיע להשלמה ולבשלות, אלא שהפיתוי לפיצוי שמזיק להם ומתסכל אותם, גדול מאוד. הדינמיות של הקשר ואופן התפתחותו לא תמיד נמצאים השליטה, וכבר לימדו אותנו חכמים שאין אפוטרופוס לעריות. ואי אפשר לשמור על קשר ב,אש חלשה" כי טבעה של האש להתגבר ולהלהיב. לכן עצתי היא שבמקום להכנס למערכת יחסים שאינה יכולה להתפתח בצורה בריאה ולסבול את נזקיה ואת התסכולים ממנה, תפרדו לפי שעה, ותסכמו ביניכם ששתגיעו לגיל המתאים תנסו להפגש שוב. אולי אז תוכלו לממש את הקשר לכם בצורה טובה ובריאה.
שאלה: מצבים דחוקים בתפילה באוטובוס: כבר כמה פעמים שהיחידה שלנו הוקפצה ונאלצתי לצאת מוקדם בבוקר לנסיעה, מבלי להתפלל שחרית. שאלתי היא, איך עדיף להתפלל תפילת עמידה: האם עדיף להתפלל באוטובוס הנוסע עם רגליים פסוקות (הנסיעה מהירה), או שעדיף להתפלל בישיבה ברגליים צמודות?
תשובה: אם בשתי האפשרויות אתה מצליח לכוון באותה מידה, עדיף לעמוד, שדין העמידה חשוב יותר מהצמדת הרגליים. (הראיה לכך, כמוש"כ בפניני הלכה תפילה שיש סוברים שהמתפלל בישיבה, אם אח"כ התאפשר לו להתפלל בעמידה, צריך לחזור ולהתפלל (שו"ע צד, ט), ואילו לגבי רגליים צמודות לא אמרו כן, עיין מ"ב צה, א, ועיין שעה"צ א). ---- התשובה נכתבה על ידי הרב יגאל ללום על פי פסקי הרב אליעזר מלמד שליט"א.
שאלה: לאיזה כיוון להתפלל בכותל?: בנסיעה האחרונה לירושלים התעורר במשפחתנו ויכוח. לאן צריך לפנות כשמתפללים בכותל?
תשובה: העומדים ברחבת הכותל המערבי צריכים להפנות את עצמם בתפילת עמידה לכיוון מקום המקדש. כלומר, העומדים ברחבה הפתוחה, צריכים לפנות מעט שמאלה, והעומדים בעזרת גברים באמצע המקום המקורה, יכוונו עצמם ישר. כך נלמד מן המשנה במסכת ברכות: "היה עומד בירושלים, יכוון את פניו כנגד המקדש ואת ליבו לבית קודש הקודשים" (ברכות ל, א), וכן פסק בשו"ע או"ח צד, א. ראה עוד פניני הלכה תפילה --- התשובה נכתבה על ידי הרב יגאל ללום על פי פסקי הרב אליעזר מלמד שליט"א.